**Kai Markus Telanne** (s. 23. maaliskuuta 1964 Tampere) on suomalainen yritysjohtaja. Hän on toiminut Alma Median toimitusjohtajana vuodesta 2005. Hän työskenteli vuosina 1990–2005 Aamulehdessä, vuosina 2001–2005 toimitusjohtajana.

Telanne oli STT:n hallituksen puheenjohtaja vuosina 2008–2010.

Ura
---

Telanne valmistui ylioppilaaksi vuonna 1983 ja kauppatieteiden maisteriksi Tampereen yliopistosta vuonna 1989. Vuosina 1989–1990 hän työskenteli Nokian Paperin tuotepäällikkönä.

Aamulehdessä Telanne aloitti vuonna 1990. Hän työskenteli vuosina 1990–1991 tutkimuspäällikkönä, 1991–1993 myyntipäällikkönä, 1993–1996 markkinoinnin suunnittelupäällikkönä ja 1999–2000 markkinointijohtajana. Varatoimitusjohtaja hän oli vuosina 2000–2001 ja toimitusjohtaja vuosina 2001–2005. Vuosina 1996–1999 Telanne oli Suomen Paikallissanomat Oy:n markkinointijohtaja. Vuosina 2000–2005 hän oli myös Kustannus Oy Otsikon toimitusjohtaja.

Vuonna 2005 Telanne aloitti Alma Median toimitusjohtajana.

### Johanna Korhosen työsyrjintätapaus

Lokakuun 2008 alussa Telanne nousi uutisiin purettuaan *Lapin Kansan* päätoimittajaksi valitun Johanna Korhosen työsuhteen. Korhosen mukaan erottamisen syynä oli hänen rekisteröity parisuhteensa naisen kanssa, kun taas Telanteen mukaan kyse oli luottamuspulasta johtuen Korhosen työhaastattelussa antamasta valheellisesta tiedosta liittyen puolisonsa poliittiseen aktiivisuuteen. Korhonen oli kertonut, ettei hänen puolisonsa ole mukana politiikassa, vaikka tämä oli samassa kuussa ehdolla kuntavaaleissa. Telanteen mukaan tästä seurasi luottamuspula, sillä viestintäalalla on tärkeää ettei perheen sisällä ole puolueellista vaikutusta ja mikäli on, työsuhdetta olisi harkittava uudelleen, varsinkin jos työhaastattelussa annetaan valheellista tietoa.

Alma Median sanomalehtien toimitusosastot katsoivat 3. lokakuuta Telanteen toimineen julkisuudessa harkitsemattomasti ja aiheuttaneen toimillaan vahinkoa koko konsernille ja sen lehdille. Myös Suomen Journalistiliitto paheksui Alma Median johdon toimintaa asiassa ja ilmoitti sen vahingoittaneen sekä yhtiötä että henkilöstön työskentelyedellytyksiä. Alma Median johto ilmoitti Telanteen nauttivan hallituksen täyttä luottamusta edelleen.

Toukokuussa 2011 Helsingin käräjäoikeus hylkäsi Telannetta vastaan nostetun työsyrjintäsyytteen. Korhonen valitti päätöksestä ja Helsingin hovioikeuden ratkaisussa Alman tytäryhtiö tuomittiin maksamaan Korhoselle yli 80 000 euroa korvauksia. Alma Media haki korkeimmalta oikeudelta valituslupaa kiistassa. Korkein oikeus ei myöntänyt valituslupaa ja hovioikeuden päätöksellä Korhonen voitti jutun 1. helmikuuta 2011 ja sai Alma Medialta 80 000 euroa korvauksia työsuhteen laittomasta purkamisesta.

Tammikuussa 2013 Helsingin hovioikeus tuomitsi Telanteen maksamaan 15 päiväsakkoa eli noin 6 800 euroa työsyrjinnästä. Telanne valitti päätöksestä korkeimpaan oikeuteen. Korkein oikeus kovensi tuomiota 40:een päiväsakkoon (18 040 euroa) kesäkuussa 2015.

### Toinen työsyrjintäsyyte

Telannetta vastaan nostettiin lokakuussa 2019 syyte työsyrjinnästä. Nykyinen Valtioneuvoston viestintäjohtaja Päivi Anttikoski haki päätoimittajan tehtävää. Epäiltiin että häntä ei valittu perhesyistä, toisin sanoen siksi, että perhe ei olisi muuttanut Tampereelle. Syytteen sai myös henkilöstöjohtaja Virpi Juvonen, joka osallistui valintaprosessiin. Saman valintaprosessin toisesta epäilyksen alla olleesta tapauksesta ei nostettu syytettä. Pirkanmaan käräjäoikeus hylkäsi Telanteen ja Juvosen syytteet.

### Luottamustoimet ja hallitusjäsenyydet

Vuodesta 2010 Telanne on ollut mediayhtiö Talentumin hallituksen jäsen ja puheenjohtaja. Puheenjohtajana hänen kokouspalkkionsa vuosina 2012 ja 2013 oli 48 000 euroa vuodessa. Telanne on myös teknologiakonserni Telesten hallituksen jäsen vuodesta 2008. Vuonna 2013 hän sai palkkioita 29 000 euroa, josta Telesten osakkeina 2739 kappaletta. Vuodesta 2009 Telanne on Keskinäisen työeläkevakuutusyhtiö Varman hallituksen jäsen. Hän sai kokouspalkkioita vuonna 2013 yhteensä 24 600 euroa.

Telanne on ollut myös Viestinnän Keskusliiton hallituksen puheenjohtaja ja Keskuskauppakamarin hallituksen jäsen.

Sakkorangaistus
---------------

Telanteen yhteystiedoilla oli saapunut Kiinasta kaksi eri lähetystä, joissa oli mukana lähes 200 lääketablettia. Lääkkeiden tilaaminen postitse Euroopan talousalueen ulkopuolelta Suomeen on laitonta. Syyttäjälaitos määräsi marraskuussa 2022 Telanteelle kymmenen päiväsakkoa, joista tuli yhteensä 2 420 euroa maksettavaksi hänen tuloillaan.

Yksityiselämä
-------------

Telanne on naimisissa ja hänellä on kolme lasta.. Telanne on myös kaksinkertainen salibandyn Suomen mestari lajin alkuajoilta Manse Unitedin riveistä.

Lähteet
-------

1. 1 2 3 4 5  *Kuka kukin on 2011*, s. 1008. Helsinki: Otava. ISBN 978-951-1-24712-8.
2. ↑  Kai Telanne Kustannus Oy Aamulehden toimitusjohtajaksi 2001
3. ↑  Kai Telanne korvaa Lipsasen Alma Median johdossa (Nimitysuutinen)  31.3.2005. Digitoday.
4. ↑  Johanna Korhonen: Lapin Kansa antoi potkut naispuolison takia (Archive.org)  1.10.2008. Helsingin Sanomat.
5. ↑  Alman sanomalehtien toimitusosastot: Telanne aiheuttanut vahinkoa (Archive.org) Helsingin Sanomat 3.10.2008
6. ↑  Kaikki Alma Median lehtien toimitusosastot tuomitsevat Telanteen *Iltasanomat.fi*.  3.10.2008. Viitattu 18.7.2014.
7. ↑  Kai Telanne ei aio erota ((Archive.org))  2.10.2008. Helsingin Sanomat.
8. ↑  Mölsä, Ari: Johanna Korhonen selätti Alman hovissa *Yle Uutiset*.  18.3.2010. Yleisradio. Viitattu 19.3.2010.
9. ↑  Alma Media hakee valituslupaa Korhos-jutussa ((Archive.org)) *HS Kulttuuri*.  17.5.2010. Helsingin Sanomat. Viitattu 17.5.2010.
10. ↑  Johanna Korhonen voitti Alma Median työsyrjintäjutussa ((Archive.org))  1.2.2011. Helsingin Sanomat. Viitattu 2.2.2011.
11. ↑  Hovioikeus tuomitsi Telanteen työsyrjinnästä sakkoihin  28.1.2013. YLE. Viitattu 13.2.2013.
12. ↑  KKO tutkii Johanna Korhosen potkut ((Archive.org)) *HS.fi*.  9.9.2013. Viitattu 18.7.2014.
13. ↑  Korkein oikeus – KKO:2015:41 Viitattu 10.6.2015
14. ↑  Anu Leena Koskinen ja Marika Harjumaa: Alma Median toimitusjohtaja Kai Telanne saa syytteen työsyrjinnästä *Yle.fi, uutiset*.  8.10.2019. Viitattu 9.10.2019.
15. ↑  Alma Median toimitusjohtaja Kai Telanteen työsyrjintäsyytteet hylättiin – sukupuoli ei vaikuttanut päätoimittajan valintaan *yle.fi*.  5.12.2019. Viitattu 22.3.2021.
16. ↑  Kai Telanne Talentum. Viitattu 18.7.2014.
17. ↑  Johdon palkitseminen (pdf) Talentum. Viitattu 18.7.2014.
18. ↑  Hallitus Teleste. Viitattu 18.7.2014.
19. ↑  Palkka- ja palkkioselvitys Teleste. Viitattu 18.7.2014.
20. ↑  Varman hallitus (Varman kotisivu) *www.Varma.fi*. Keskinäisen työeläkevakuutusyhtiö Varma. Viitattu 19.3.2010.
21. ↑  Hallituksen jäsenten palkkiot *Varman vuosikertomus 2013*. Varma. Viitattu 18.7.2014.
22. ↑  Kai Telanne Viestinnän Keskusliiton puheenjohtajaksi  20.2.2007. Viestinnän Keskusliitto. Viitattu 18.7.2014.
23. ↑  Anna-Maija Naakka: Alma Median Kai Telanne sai sakot – Kiinasta tilattu paketti jäi Tullin haaviin *Ilta-Sanomat*.  7.3.2023. Viitattu 8.3.2023.
24. ↑  Lauantai kuuluu perheelle  16.3.2007. Talouselämä.
25. ↑  Salibandykenttien julkkikset Suomen urheilutietäjät. Viitattu 6.4.2022.